Prof. PaedDr. Alena Doušková, PhD., Katedra elementárnej a predškolskej pedagogiky PF UMB v Banskej Bystrici

POSUDOK NA HABILITAČNÚ PRÁCU

**Autorka: Dr. Jolanta Gabzdyl**

**Študijný odbor**: Predškolská a elementárna pedagogika

**Téma**: Kvalita učebných úloh v primárnom vzdelávaní

Habilitačnú prácu Dr. Jolanty Gabzdyl som posudzovala v zmysle § 1 ods. 8 vyhlášky MŠ SR č. 6/2005 z 8.12.2004 o postupe  získavania vedecko-pedagogických titulov docent a profesor a na základe rozhodnutia Vedeckej rady PF UMB zo dňa 23.11.2016.

Väčšina komunikačných štruktúr interakcií v školskej triede sa centruje okolo učiteľa, úlohou žiaka je reagovať na tieto komunikačné akty, správne vycítiť intencie učiteľa a jeho očakávania. Učiteľ, akoby sa domáhal informácií – vedomostí, odpovedí na svoje otázky, na ktoré spravidla pozná odpovede a jeho typickou reakciou nie je potvrdenie prijatia informácií, východisko pre výmenu myšlienok, riešenie situácií rôzneho druhu a pod. (ako to býva v sociálnej komunikácii), ale skôr ide len o hodnotenie odpovedí žiaka. Predložená práca Dr. Jolanty Gabzdyl prekračuje tento rámec a nahliada na problematiku optikou dôrazu na komunikačné akty žiaka, ktorý je rovnocenným odosielateľom a prijímateľom otázok a odpovedí v edukačnom procese, v škole orientovanej na žiaka. Vo svojej práci zvýznamňuje tiež potrebu a zmysel interpretácie rôznorodosti a významovej odlišnosti reakcií žiakov na učiteľove inštrukcie a samotné otázky, ktoré kladú žiaci. Tak sa posúva do oblasti, ktorá je v školách akoby viazaná tajomstvom, neprebádaná a autorka svojim výskumným zisťovaním utvára základ pre jej ďalšie odhaľovanie.

***Význam a originalita riešenej problematiky***

Autorka rieši problematiku optimalizácie edukačného procesu v súlade so špecifickými potrebami detí mladšieho školského veku v oblasti pedagogickej komunikácie – edukačnom dialógu učiteľ - žiak. Možno ju považovať za mimoriadne aktuálnu, originálnu,  žiaducu pretože:

* autorka sa vo svojej práci odkláňa od flandersovských výskumov zameraných zväčša na kvalitu komunikátov učiteľa, s v súčasnosti nepostačujúcimi informáciami o kategóriách výpovedí žiakov. Opiera sa o hermeneuticko-fenomenologický prístup skúmania prvkov komunikátov učiteľa a žiakov v reálnych podmienkach a konfrontuje ich so systematikou učebných úloh v školských učebniciach,
* zameriava sa na zisťovanie frekvencie a druhov otázok, ktoré kladie učiteľ so zámerom vyjadrenia komunikačnej pozície učiteľa v procesoch učenia sa žiakov a  typu uvažovania žiakov, ktoré sa od nich očakáva.
* kontextová a obsahová analýza učebných úloh učiteľov a verbálnych reakcií žiakov výrazne prispieva k nahliadnutiu na procesy konštruovania poznania detí a tiež na procesy zámerného ovplyvňovania týchto procesov učiteľmi v súčasnej škole,
* autorka vo svojej práci zvýznamňuje potrebu interpretácie otázok žiakov, ktoré sú ukryté v odpovediach na učiteľove otázky (Sú predmetom ich odlišného prekonceptu?, Pátrajú po nových zdôvodneniach?, Vyjadrujú svojské potreby, neporozumenie?), čím sa otvára nový okruh analýz komunikačných vzorcov v školskej triede,
* pozornosť upriamuje na zámernú akceptáciu a interpretáciu „často skrytých“ odpovedí žiakov prostredníctvom zmeny štýlu výučby a uvedomovaním si a rozširovaním intelektuálneho potenciálu žiakov, utváraním možností ich samostatnej poznávacej aktivity s možnosťou formulovania vlastných, bádateľských otázok,
* oceňujem aktuálnosť problematiky, ale tiež to, že sa autorka nielen výrazne opiera o výskumné zisťovania odborníkov v oblasti pedagogickej komunikácie, ale pridáva nový rozmer, prináša svoje vlastné rozsiahle výskumné zistenia. V rokoch 2014 - 2016 skúmala kvalitu učebných úloh v učebniciach, ich formulácie učiteľmi a žiakmi v reálnej praxi a skúmala ich štruktúru a funkciu vo vzťahu k realizácii cieľov vzdelávania. Svojim výskumom obsiahla 300 učiteľov, 6400 žiakov 1. až 3. ročníka, 1.3., analyzovala 92 školských učebníc a spracovala 300 transkriptov vyučovacích jednotiek.

***Formálne zhodnotenie práce***

Habilitačná práca Dr. Jolanty Gabzdyl, v rozsahu 162 strán textu a 18 strán príloh, ktoré dokladujú spracovanie výskumných údajov, je spracovaná súladne s požiadavkami na prácu tohto typu. Autorka precízne prezentuje dosiahnuté ciele habilitačnej práce, špecifiká teoretickej analýzy problematiky a výskumného šetrenia. Koncepčné uvažovanie autorky od vymedzenia problému k ich realizácii je evidentné, štruktúra práce je logická, prehľadná, medzi jednotlivými kapitolami je vyváženosť a vnútorná nadväznosť. Autorka pracovala s relevantnými literárnymi zdrojmi domácej i zahraničnej proveniencie. Citácie autorka uvádza priebežne v texte, dodržuje platnú medzinárodnú bibliografickú normu.

***Úroveň spracovania odbornej teórie***

Autorka v práci systematizuje relevantné východiská, analyzuje, interpretuje a tvorí tematické okruhy pre  empirické skúmanie aktov pedagogickej komunikácie v reálnej výučbe na primárnom stupni vzdelávania. Dôkladnou analýzou domácich a zahraničných kľúčových literárnych prameňov, si vo svojej interdisciplinárnej téme vhodne koncipovala a výborne spracovala teoretický základ pre svoj výskum. V teoretickom diskurze sa opiera o charakteristiku syntaktických, sémantických a pragmatických vlastností komunikačných aktov, s dôrazom na edukačné prostredie, v ktorom sa realizuje dialóg, diskurz, predpokladajúci aktivitu v ňom zúčastnených osôb. Tvorivo syntetizuje poznatky zo psychológie, pedagogiky, praxeosemiotiky, filozofie jazyka v kľúčovej stati zameranej na špecifiká učebných úloh, ktoré poníma ako akty komunikácie rôznej kvality, vyzývajúce k rôznorodej činnosti zameranej na cieľ. Dôsledne vymedzuje teoretické pole ponímania učebných úloh s odlíšením ich ontologickej podstaty ako činností- produktov autorov učebníc, učiteľov i žiakov a poukázaním na ich epistemologické možnosti spojené s týmto rozlíšením. Oceňujem výbornú orientáciu autorky vo výskumných zisteniach v oblasti pedagogickej komunikácie, ktoré prezentujú žiaka v roli prijímateľa informácií a súhlasím z jej vyjadrením nedostatku výskumných projektov, zameraných na analýzu komunikátov žiakov v interakcii s učiteľom. Charakterizuje rôzne druhy taxonómií učebných úloh, s možnosťou prostredníctvom nich sledovať, snímať a identifikovať kategoriálne (kvalitatívne) a parametrické (kvantitatívne) informácie pri hodnotení kvality výučby. Oceňujem spracovanie state Otázky a odpovede v terminologickej konvencii vybraných vedeckých oblastí, v ktorej stavia na teórií filozofie jazyka, logiky otázok, psychológie, pedagogiky i didaktiky.

Možno skonštatovať, že teoretická časť je spracovaná na výbornej úrovni. Prináša kritický pohľad na súčasný stav výučby a prezentuje možnosti jej optimalizácie v súlade s potrebami detí na primárnom stupni vzdelávania. Autorka preukázala schopnosť s literatúrou analyticky a kriticky pracovať, poznatky tvorivo využiť vo svojich  vlastných invenčných syntézach.

***Úroveň rozpracovania výskumu***

Výskum je spracovaný s pozoruhodnou precíznosťou. Spĺňa všetky obsahové a formálne náležitosti, je spracovaný prehľadne a systematicky, s jasnou koncepciou skúmania vymedzeného problému. Autorku zaujímalo ako sú formulované a aká je kognitívna náročnosť učebných úloh v  učebniciach na primárnom stupni školy, ako formulujú učebné úlohy učitelia počas výučby a akú funkciu plnia vo vzťahu k cieľom vzdelávania. Zvolila si náročnú cestu, pátrala v priestore nepoznaného a spoznávala ešte nepreskúmané. Vhodne sú formulované ciele, metodika výskumu i participanti výskumu. Výsledky výskumu, ktoré autorka spracovala precízne kvantitatívnou i kvalitatívnou výskumnou stratégiou, pri zachovaní zásad vhodných pre dané metodologické postupy sú erudovane vyjadrené, interpretácia zodpovedá etapizácii výskumného šetrenia a zvyklostiam. Možno oceniť bádateľskú disciplínu pri tvorbe, spracovaní a interpretácii jednotlivých výskumných zistení analogickou formou a zabezpečenie základných požiadaviek pre štandardizáciu a vzájomnú komparáciu.

Autorka snímaním a analýzou konštrukčných schém učebných úloh, všeobecných a špecifických sledov učebných úloh a funkcií učebných úloh získaných v 92 učebniciach a snímaných počas 300 vyučovacích jednotiek priamej výučby získala originálne a teóriu i prax obohacujúce informácie. Prezentuje množstvo vypuklých a často sa objavujúcich javov viazaných na teoretické odkazy. Žiadalo by sa, na základe tak veľkého množstva získaných údajov zovšeobecniť a porovnať dva pohľady – kvalita učebných úloh v učebniciach a kvalita učebných úloh v priamej výučbe (napríklad: kognitívna náročnosť, otázky s neúplnou štruktúrou, sledy s priamou alebo nepriamou formuláciou – ich pozícia a frekvencia...). *Pripravte si vybrané, zaujímavé aspekty porovnávania na obhajobu.*

Autorka výskumom potvrdila úzke vzťahy medzi žiackymi aktivitami a učebnými úlohami, ktoré sú prevažne chápané ako niečo, čomu sa majú žiaci podriadiť, čo majú vykonať. Jej výsledky dokumentujú tiež nárast ukrytých otázok v odpovediach vo vzťahu k vyššiemu ročníku. Konštatuje, že len veľmi málo otázok a úloh ostáva bez adekvátnych odpovedí ( ak ich neformulujú žiaci, sformuluje ich učiteľ). Zaujíma ma:

1. *Ako si autorka predstavuje posilnenie aktívnej pozície žiaka v edukačnom procese, aké kompetencie má učiteľ nadobudnúť v oblasti pedagogickej komunikácie, aby chcel a dokázal evidovať skryté otázky žiaka vo svojich odpovediach a provokovať ich.?*
2. *Ktoré učebné stratégie preferuje autorka v príprave budúcich učiteľov elementaristov, aby posilňovala procesy ich didaktickej komunikačnej kompetencie? Ktoré disciplíny by posilnila v štúdiu učiteľstva, aby sa formulácia učebných úloh vo výučbe skvalitnila****?***
3. O ktoré kľúčové prvky fenomenologicko. - hermeneutickej výskumnej stratégie ste sa opierali ?

***Záver***

V práci Dr. Jolanty Gabzdyl je možné vnímať vysokú zanietenosť a odhodlanosť hlboko preniknúť do problematiky pedagogickej komunikácie. K vedeckému prínosu práce patrí určite aktuálnosť spracovanej témy, spracovanie rozsiahleho spektra odbornej literatúry a bádateľská disciplína pri tvorbe, spracovaní a interpretácii zaujímavých a teóriu i prax obohacujúcich výskumných zistení. Autorka prináša nové poznatky, prezentuje vedecké a praktické impulzy využiteľné v teórii i praxi elementárnej a predškolskej pedagogiky. Predložená habilitačná práca Dr. Jolanta Gabzdyl spĺňa požiadavky kladené na habilitačné pokračovanie v príslušnom odbore, prináša nové vedecké poznatky. Navrhujem prijať prácu k obhajobe a po jej úspešnom absolvovaní udeliť vedecko-pedagogický titul docent.

V Banskej Bystrici 04.01. 20017 prof. PaedDr. Alena Doušková, PhD.

oponent práce